Nа оsnоvu člаnа 38 stav 1 tačka 2 Zаkоnа о lоkаlnој sаmоuprаvi („Službeni list CG“, br. 2/18, 34/19 i 38/20), a u vezi sa članom 223 stav 1 Zakona o planiranju prostora i izgradnji objekata („Službeni list CG“, br. 64/17, 44/18, 63/18, 11/19 i 82/20), i člаnа 54 stav 1 tačka 2 Stаtutа Glavnog grada („Službeni list CG – opštinski propisi“, br. 8/19), Skupštinа Glavnog grada Podgorice, nа sјеdnici оdržаnој \_\_\_\_\_\_\_\_\_\_\_ 2021. gоdinе, dоniјеlа je

**ODLUKU**

**o izmjenama i dopunama Odluke o postavljanju odnosno građenju i uklanjanju pomoćnih objekata na teritoriji Glavnog grada Podgorice**

**Član 1**

U Odluci o postavljanju odnosno građenju i uklanjanju pomoćnih objekata na teritoriji Glavnog grada Podgorice („Službeni list CG – opštinski propisi“, broj 11/14, 34/16 i 039/20), članu 2 stav 1 mijenja se i glasi:

''Pomoćni objekti u smislu ove odluke, svrstavaju se u pet tipova:

 - tip 1 pomoćni objekti koji čine funkcionalnu i ekonomsku cjelinu sa objektom čijem korišćenju služe: podzemne i nadzemne garaže, ostave koje nijesu u sklopu osnovnog objekta, drvarnice, ljetnje kuhinje, otvoreni bazeni, portirnice, objekti za radnike obezbjeđenja, objekti za naplatu i slični objekti;

 - tip 2 pomoćni objekti infrastrukture: septičke bio-jame, bunari, cistijerne za vodu, rezervoari, bistijerne, šahtovi, kotlarnice, uređaji za grijanje i hlađenje, plinski sistemi i slični objekti;

 - tip 3 pomoćni objekti uređenja terena: ograde, fontane, česme, urbani mobilijar, pergole, objekti u funkciji urbanih bašti i slični objekti;

 - tip 4 foto-naponski paneli za proizvodnju električne energije iz obnovljivih izvora, snage do 10 kW, na krovu osnovnog odnosno drugog pomoćnog objekta (u daljem tekstu: foto-naponski paneli);

 - tip 5 pomoćni objekti za smještaj poljoprivredne mehanizacije, alata i oruđa.''

**Član 2**

U članu 3 stav 1 riječi: ''2 i 3'', zamjenjuju se riječima: ''2, 3, 4 i 5''.

**Član 3**

U članu 4 stav 2 riječi: ''2 i 3'', zamjenjuju se riječima: ''2, 3 i 4''.

U članu 4 stav 4 briše se.

**Član 4**

U članu 5 stav 1 nakon riječi ''objekat tipa 1'', dodaju se riječi ''i tipa 5''.

**Član 5**

U članu 6 stav 1 nakon riječi ''objekat tipa 1'', dodaju se riječi ''i tipa 5''.

**Član 6**

Član 11 mijenja se i glasi:

 ''U prvoj A i prvoj zoni grada nije dozvoljena izgradnja pomoćnih objekata izuzev prema smjernicama planskog dokumenta.

Izuzetno od stava 1 ovog člana pomoćni objekti tipa 2 i to: šahtovi, uređaji za grijanje i hlađenje, pomoćni objekti tipa 3 i to: fontane, česme, urbani mobilijar i objekti u funkciji urbanih bašti i pomoćni objekti tipa 4 foto-naponski paneli mogu se graditi odnosno postavljati na cijeloj teritoriji Glavnog grada Podgorice.

Izuzetno od stava 1 ovog člana na dijelu teritorije Glavnog grada Podgorice, na kojoj nije izgrađena vodovodna i kanalizaciona infrastruktura, u okviru urbanističke odnosno katastarske parcele, mogu se graditi odnosno postavljati pomoćni objekti tipa 2 i to: septičke bio-jame, bunari, cistijerne za vodu, rezervoari i bistijerne.

Izuzetno od stava 1 ovog člana pomoćni objekti tipa 2 i to: bunari i bistijerne mogu se graditi na cijeloj teritoriji Glavnog grada Podgorice, u okviru urbanističke odnosno katastarske parcele na kojima su izgrađeni objekti ruralnog razvoja (poljoprivredni, stočarstva, vinogradarstva, voćarstva i ribarstva) ili objekti za industriju i proizvodnju, koji bi služili isključivo za korišćenje tehničke vode.''

**Član 7**

U članu 12 stav 1 riječi ''i uređenja prostora'' zamjenjuju se riječima ''prostora i održivog razvoja''.

U članu 12 stav 2 tačka 3 mijenja se i glasi: ''Dokaza o pravu svojine za objekat čijem korišćenju služi pomoćni objekat, koji mora biti katastarski razrađen po posebnim djelovima i bez upisanih tereta "nema konačni izvještaj o stručnom nadzoru", ili "nema upotrebnu dozvolu" ili"nema prijavu građenja" ili "izgrađen bez građevinske dozvole".

**Član 8**

U članu 14 stav 1 riječi ''i izgradnje objekata'' zamjenjuju se riječima ''i održivog razvoja''.

**Član 9**

Ova odluka stupa na snagu osmog dana od dana objavljivanja u „Službenom listu Crne Gore – Opštinski propisi“.

Broj: 02-016/21-

Podgorica, 2021. Godine

**SKUPŠTINA GLAVNOG GRADA - PODGORICE**

**PREDSJEDNIK SKUPŠTINE,**

**dr Đorđe Suhih**

**Obrazloženje:**

**Pravni osnov**

Pravni osnov za donošenje Odluke o izmjenama i dopunama Odluke o građenju odnosno postavljanju pomoćnih objekata na teritoriji Glavnog grada Podgorice, sadržan je u članu 223 stav 1 Zakona o planiranju prostora i izgradnji objekata, članu 38 tačka 2 Zakona o lokalnoj samoupravi i člana 54 stav 1 tačka 2 Stаtutа Glavnog grada.

Članom 223 stav 1 Zakona o planiranju prostora i izgradnji objekata propisano je: „Propisi jedinice lokalne samouprave, kojima se uređuju pomoćni objekti primijenjivaće se do donošenja plana generalne regulacije Crne Gore.“

Članom 38 tačka 2 Zakona o lokalnoj samoupravi i članom 54 stav 1 tačka 2 Stаtutа Glavnog grada utvrđeno je ovlašćenje Skupštine Glavnog grada da donosi propise.

**Razlozi za donošenje**

Skupština Crne Gore je usvojila Zakon o izmjenama i dopunama Zakona o planiranju prostora i izgradnji objekata koji je stupio na snagu i primjenjuje se od 14. avgusta 2020. godine. Ovim zakonom je između ostalog, u članu 223 stav 2 propisano da će se propisi jedinice lokalne samouprave, kojima se uređuju pomoćni objekti primijenjivti se do donošenja plana generalne regulacije Crne Gore.

Članom 119 Zakona o planiranju prostora i izgradnji objekata utvrđene su vrste pomoćnih objekata.

**Objašnjenje odredbi Odluke**

**Član 1** – Izmjenom člana 2 stav 1 predlaže se nova enumeracija pomoćnih objekata, a u cilju stvaranja preduslova za što bolje sprovođenje zakonskih odredbi.

**Član 2, 3, 4 i 5** – Izmjene članova 3, 4, 5 i 6 su tehničke prirode radi usklađivanja sa opšteprihvaćenim pravno-tehničkim pravilima.

**Član 6** – Izmjena člana 11 ima za cilj da se precizira koja vrsta pomoćnih objekata se može graditi u određenim djelovima (zonama) grada. Stav 2 ima za cilj da se omogući postavljanje određenih vrsta pomoćnih objekata na cijeloj teritoriji Glavnog grada. Stavom 3 se omogućava izgradnja odnosno postavljanje određenih vrsta pomoćnih objekata na dijelu teritorije Glavnog grada, bez obzira da li je na tom području izgrađena vodovodna i kanalizaciona infrastruktura, jer ova vrsta pomoćnih objekata ni na koji način niti je uslovljena, niti povezana sa pomenutom infrastrukturom. Stavom 4 omogućeno postavljanje pomoćnih objekata tipa 2 i to bunara i bistijerni na teritoriji Glavnog grada Podgorice, u granicama urbanističke odnosno katastarske parcele, na kojima su izgrađeni objekti ruralnog razvoja ili objekti za industriju i prozvodnju, koji bi služili isključivo za korišćenje tehničke vode, a u cilju pospješivanja i smanjenja troškova poljoprivredne i industrijske proizvodnje.

**Član 7** – Izmjene člana 12 stav 1 su tehničke prirode. Izmjenom stava 2 tačka 3 precizira se za koju vrstu pomoćnih objekata nije neophodno dostavljanje građevinske dozvole ili prijave građenja.

**Član 8** – Izmjena člana 14 stav 1 je tehničke prirode.

**Član 9** - Ovim članom je uređeno stupanje na snagu Odluke.